Øvregaten var en av de fire fjerdingene byen var delt i etter Magnus Lagabøtes bylov av 1276, i senmiddelalder og på 1500-tallet. Lensregnskapene fra 1520-årene nevner fjerdingene ved navn: Bryggen, Øvregaten, Vågsbunnen (Korskirkens kvarter) og Stranden. Øvregaten med Lille Øvregaten og Stranden (hovedsakelig Strandgaten) dannet fra middelalderen av en hesteskoform av bebyggelse og ferdselsårer rundt Vågen.